**Mikko Pukkinen** (s. 27. marraskuuta 1954 Isokyrö) on suomalainen elinkeinoelämän vaikuttaja, juristi ja yrittäjä. Pukkinen on toiminut urallaan yrittäjänä ja asianajajana, Elinkeinoelämän keskusliiton (EK) toimitusjohtajana (2010–2012), Turun ja Seinäjoen kaupunginjohtajana sekä useissa kansainvälisissä ja kansallisissa luottamustoimissa.

Pukkisen johtamistyyliä on luonnehdittu määrätietoiseksi, mutta sitä on myös kritisoitu.

Ura
---

Pukkinen on koulutukseltaan juristi ja on toiminut asianajajana. Pukkinen oli Seinäjoen kaupunginvaltuuston puheenjohtaja 1997–1999 ja toimi Seinäjoen kaupunginjohtajana vuosina 1999–2005. Vuosina 2006–2010 hän työskenteli Turun kaupunginjohtajana.

Pukkinen valittiin EK:n johtoon vuonna 2010. Hän siirtyi tehtävään Turun kaupunginjohtajan paikalta. Pukkisen valintaa pidettiin yllätyksenä, mutta aikaisempien rekrytointien valossa vähemmän niin, kirjoitti Kainuun Sanomat. Pääkirjoituksen mukaan Elinkeinoelämän keskusliitto on tyypillisesti valinnut johtajansa talouselämän ulkopuolelta, kuten politiikan, ministeriöiden ja median palveluksesta. EK:n johdossa Pukkinen sai työnantajaliitoilta arvostelua tulopoliittisesta raamisopimuksesta. Marraskuussa 2012 hänet irtisanottiin EK:n toimitusjohtajan tehtävästä. Pukkinen kommentoi irtisanomistaan lyhyesti, "Joskus vaihdetaan pelitaktiikkaa, joskus valmentajaa". Vuonna 2014 Pukkinen toimi hallinto- ja kuntaministeri Henna Virkkusen nimittämänä metropoliselvityksen vetäjänä. Syksyllä 2014 hän haki Kevan johtoon.

Pukkinen oli Suomen Kuntaliiton hallituksen varapuheenjohtaja 2001–2009 ja United Cities and Local Governments (UCLG) hallituksen jäsen 2004–2007, World Council jäsen 2007–2009 sekä Council of European Municipalities and Regions (CEMR) hallituksen jäsen 2001–2009 ja varapuheenjohtaja 2007–2009. Vuonna 2009 hän haki Kuntaliiton toimitusjohtajaksi. Hän on ollut Kuntarahoitus Oyj:n hallituksen jäsen vuosina 2007–2011 ja neuvonantaja elokuusta 2013. Vuonna 2011 Turun yliopiston kauppakorkeakoulu vihki Pukkisen kunniatohtoriksi.

Yksityiselämä
-------------

Pukkisen isä Unto Pukkinen oli *Ilkka*-lehden toimitusjohtaja.

Pukkinen on naimisissa Elina Pukkisen kanssa, ja heillä on kaksi lasta. Pukkinen on sotilasarvoltaan reservin kapteeni. Hän harrastaa golfia ja metsästystä. Pukkinen on osallistunut aktiivisesti muun muassa Etelä-Pohjanmaan Golf Ry:n ja Ruuhikosken golfkentän perustamiseen.

Lähteet
-------

1. ↑  EK:n toimitusjohtajaksi Mikko Pukkinen *Taloussanomat.fi*.  17.6.2010. Viitattu 7.8.2015.
2. 1 2 3  EK laatii pian säästölistan kunnille *Talouselämä*.  18.6.2010.  Arkistoitu 7.3.2014. Viitattu 21.6.2010.
3. ↑  45 minuuttia: EK:sta lähtenyt Pukkinen eristäytyi ja käyttäytyi ylimielisesti *MTV3*.  12.12.2012. Viitattu 25.1.2013.
4. ↑  Alainen ei halunnut kuvailla Pukkisen johtamistyyliä sanallakaan *Ilkka*.  9.11.2012. Viitattu 25.1.2013.
5. ↑  Turun kaupunginjohtaja Pukkinen EK:n johtoon *MTV uutiset*.  17.6.2010. Viitattu 7.8.2015.
6. ↑  EK:n neljäs sivurekrytointi  18.6.2010. Kainuun Sanomat.  Arkistoitu 6.3.2014. Viitattu 1.11.2010.
7. ↑  EK:n Pukkiselle potkut - tilalle tulossa Häkämies? *MTV Uutiset*.  8.11.2012. Viitattu 7.8.2015.
8. ↑  Kangaspunta, Irmeli: Pukkinen: Joskus vaihdetaan pelitaktiikkaa ja joskus valmentajaa *Yle Uutiset*.  9.11.2012. Viitattu 7.8.2015.
9. ↑  Mikko Pukkinen: "Metropoliselvitys kansallinen haaste" Kauppalehti. Viitattu 9.8.2015.
10. ↑  Mikko Pukkinen hakee Kevan johtoon *TS.fi*.  24.10.2014. Viitattu 7.8.2015.
11. 1 2  Mikko Pukkinen Kuntarahoitus-konsernin neuvonantajaksi *Ilkka.fi*.  21.8.2013. Viitattu 7.8.2015.
12. ↑  Pukkinen ei päässyt Kuntaliiton johtoon  24.9.2009. YLE Uutiset. Viitattu 16.6.2010.
13. ↑  Turun kauppakorkeakoulun kunniatohtorit 1989‒2013 Turun yliopisto.  Arkistoitu 24.11.2015. Viitattu 7.8.2015.
14. ↑  *Ilkka-lehden 100-vuotiskronikka*. Ilkka Oyj, 2006.
15. ↑  *Kuka kukin on*. Otava, 2009.
16. ↑  Etelä-Pohjanmaan Golf *Ruuhikoski Golf*.  20.3.2013.  Arkistoitu 9.7.2013. Viitattu 21.8.2013.


|  |  |  |  |
| --- | --- | --- | --- |
| Seinäjoen vaakuna | Edeltäjä:**Raimo Yli-Uotila** | **Seinäjoen kaupunginjohtaja**1999–2005 | Seuraaja:**Jorma Rasinmäki** |

|  |  |  |  |
| --- | --- | --- | --- |
| Turun vaakuna | Edeltäjä:**Armas Lahoniitty** | **Turun kaupunginjohtaja**2006–2010 | Seuraaja:**Aleksi Randell** |